Glavna gospodarska opravdanost razvojne banke proizlazi iz činjenice da tržišni nedostaci mogu dovesti do manjka ulaganja i time do slabijeg budućeg rasta u odnosu na onaj koji bi bio gospodarski učinkovit te da je institucija s javnom ovlasti u boljem položaju da prevlada tržišne nedostatke u odnosu na privatne subjekte.

Do danas se osam NRB-ova (iz Bugarske, Francuske, Njemačke, Italije, Luksemburga, Poljske, Slovačke i Španjolske) obvezalo da će sufinancirati projekte i platforme za ulaganja u ukupnom iznosu financiranja do 34 milijarde EUR.

istiskivanje ulagača iz privatnog sektora, čime se koči razvoj financijskog sektora.

Pravni i regulatorni okvir za NRB-ove te njihove upravljačke strukture od ključne su važnosti za sprečavanje tih rizika i ostvarivanje najveće moguće koristi iz NRB-ova. Stoga bi u nacionalnom, regionalnom i lokalnom zakonodavstvu te u statutima NRB-ova trebalo uzeti u obzir postojeće najbolje prakse.

Statutima NRB-ova obično je jasno utvrđeno da će banka svoje operacije usredotočiti na sektore za koje su karakteristični tržišni nedostaci i koji zbog toga imaju slab pristup uslugama komercijalnih banaka ili drugih privatnih pružatelja financijskih sredstava. Osim toga, trebalo bi na razini društava u koja se ulaže osigurati jednake tržišne uvjete, posebno na tržištima na kojima poduzeća u državnom vlasništvu konkuriraju društvima iz privatnog sektora, kako bi se izbjegla narušavanja tržišta.

Kako bi se izbjegla narušavanja tržišta, trebalo bi opravdati potrebu za intervencijom svakog novoosnovanog NRB-a ili svako novo područje intervencije ili novi financijski instrument, uz pomoć neovisne ex ante procjene tržišnog nedostatka koji NRB treba riješiti, njegove relativne učinkovitosti i djelotvornosti, tržišne interakcije među postojećim kanalima financiranja (privatnim i javnim) te financijskih instrumenata koje donosi NRB. Posebna pozornost može se posvetiti i potrebi za racionalizacijom djelatnosti, izbjegavanjem preklapanja s drugim mogućnostima financiranja i upravljanjem sučeljima s pomoću postojećih mehanizama potpore. S pomoću neovisne ex post evaluacije može se provjeriti ex ante procjena dodane vrijednosti inicijative. Pokazalo se da NRB-ovi, kada djeluju na tržištu na kojem već posluju komercijalne banke, doprinose održavanju ravnopravnih uvjeta na financijskim tržištima ako svoje proizvode neizravno plasiraju putem sektora komercijalnog bankarstva. Takva bliska suradnja s privatnim sektorom može omogućiti NRB-ovima ne samo da usklade svoj raspon proizvoda s postojećim prazninama na tržištu, nego i da pošalju pozitivnu poruku o profitabilnosti projekata koji su izvan tradicionalnih politika ulaganja banaka i time ubrzaju privatno financiranje u svojem području poslovanja, a da pritom ne istiskuju aktivnosti privatnog sektora. Na taj se način može osigurati da posredničke komercijalne banke sve koristi prenesu do krajnjeg korisnika u realnom gospodarstvu.

Pokazalo se da NRB-ovi najbolje djeluju tamo gdje su usmjereni na ekonomski održive projekte i gdje posluju s dovoljnom profitabilnošću (iako ispod troška vlasničkog kapitala privatnih subjekata) koja omogućuje financijsko zdravlje bez kontinuiranih državnih injekcija kapitala (pri čemu se dobit uglavnom zadržava radi jačanja sposobnosti kreditiranja u budućnosti). Visoki standardi transparentnosti i odgovornosti te profesionalna uprava i potreban stupanj neovisnosti važni su za ugled NRB-ova na tržištu. Taj se ugled može dodatno ojačati bonitetnim nadzorom koji neovisno provodi odvojeni subjekt.

Za strateško vodstvo i nadzor nad upravljanjem odborâ NRB-a potrebni su autoritet, kompetencije, integritet, odgovornost i objektivnost. Odvajanjem članstva u odboru i izvršnoj upravi jača se nadzorna funkcija odbora. Iako aktivnosti promicanja razvoja NRB-ova obično mora odobriti nadzorni odbor, čime se omogućuje povezanost s državom koja je zastupljena u odboru, za operativni ili bankarski dio njihovih aktivnosti zadužena je profesionalna uprava te na njih ne utječe politika.

Razumnim upravljanjem rizikom i postupcima unutarnje kontrole sprečava se da odbori NRB-a donose opasne financijske i organizacijske odluke.

Postoji niz načina na koji novi NRB-ovi mogu iskoristiti iskustvo već etabliranih NRB-ova kako bi ispunili prethodno navedene ciljeve. Više nedavno osnovanih NRB-ova, primjerice portugalska razvojna financijska institucija i irski SBCI, oslonili su se na ad hoc bilateralnu suradnju s drugim NRB-ovima.

Osim toga, EIB i NRB-ovi trebali bi biti spremni stručno znanje novog Europskog savjetodavnog centra za ulaganja (EIAH) učiniti dostupnim kako bi podijelili znanje i najbolje prakse u područjima koja su obuhvaćena aktivnostima toga centra. NRB-ovi se mogu poslužiti EIAH-om i kao lokalnom pristupnom točkom za moguće klijente i dionike kako bi ubrzali razvoj projekata. EIB i NRB-ovi trebali bi biti spremni i na privremenu razmjenu osoblja, što može biti još jedan vrijedan alat u stjecanju stručnog znanja u novoosnovanom NRB-u.

2.3. Spojivost s pravilima o državnim potporama

NRB-ove u većini slučajeva financira i podupire država, što im daje konkurentsku prednost u odnosu na privatne sudionike. Stoga njihova sredstva čine državna sredstva u smislu članka 107. stavka 1. UFEU-a i njihove se intervencije smatraju državnom potporom ako su ispunjeni svi ostali kriteriji iz članka 107. stavka 1. Kao što je prethodno navedeno, osnovna gospodarska opravdanost NRB-ova trebala bi se temeljiti na njihovoj mogućnosti pružanja financiranja u područjima u kojima je zbog tržišnih nedostataka došlo do deficita privatnih financijskih sredstava ili u kojima uopće ne bi došlo do intervencija privatnog tržišta. Pravila EU-a o državnim potporama temelje se na istom načelu. Njihova je svrha osigurati da su intervencije NRB-ova dobro usmjerene mjere kojima se ispravljaju tržišni nedostaci i tako pridonosi gospodarskom i financijskom razvoju, pri čemu ne dolazi do narušavanja tržišta, istiskivanja privatnih subjekata ili održavanja na životu poduzeća koja bi inače izišla s tržišta.

U pogledu osnivanja, nadležnosti i kapitalizacije novih NRB-ova, nedavnom praksom odlučivanja Komisije utvrđeno je kako Komisija ocjenjuje spojivost s pravilima o državnim potporama. Nedavni slučajevi uključuju Green Investment Bank i British Business Bank iz Ujedinjene Kraljevine, portugalsku razvojnu financijsku instituciju i latvijsku jedinstvenu razvojnu instituciju . U tim je odlukama snažno naglašena potreba da se osigura da predmetni NRB-ovi usredotoče svoje djelovanje na sektore za koje su karakteristični tržišni nedostaci i koji zbog toga imaju slab pristup uslugama komercijalnih pružatelja financijskih sredstava, obično banaka, čime se sprečava da se politikom kreditiranja tih NRB-ova istiskuju privatna ulaganja.

Prema mišljenju Komisije sudjelovanje u centralno upravljanim financijskim instrumentima EU-a obuhvaćeno je okvirom djelovanja NRB-ova. Primjerice, nadležnost institucije British Business Bank uključuje sudjelovanje u centralno upravljanim financijskim instrumentima EU-a ili programima koje provodi Grupa EIB-a. Latvijska jedinstvena razvojna institucija također će djelovati kao financijski posrednik usmjeravanjem sufinanciranih programa i projekata međunarodnih financijskih institucija, kao što su Grupa EIB-a, Europska banka za obnovu i razvoj (EBRD) ili druge nacionalne razvojne banke, primjerice Kreditanstalt für Wiederaufbau (KfW), u skladu s pravilima o državnim potporama.

Reformama koje su uvedene nedavnom modernizacijom državnih potpora olakšava se obrada potpora koje su dobro osmišljene, usmjerene na utvrđene tržišne nedostatke i ciljeve od zajedničkog interesa i kojima se u najmanjoj mjeri narušava tržišno natjecanje („dobre potpore”). Stoga se u nedavnim odlukama Komisije o državnoj potpori za NRB-ove nije smatralo da je potrebna detaljna ex ante ekonomska analiza tržišnih nedostataka za aktivnosti koje su u skladu s uredbama de minimis , koje su obuhvaćene okvirom uredbe o skupnom izuzeću ili koje su mjere državne potpore odobrene na temelju posebnih smjernica o državnim potporama. Za druge je aktivnosti ex ante studijom o tržišnim nedostacima pokazano da je potrebno intervenirati. Naravno, NRB-ovi bi trebali zadovoljiti i pravila o državnim potporama koja se primjenjuju na krajnje korisnike. Primjerice, ne bi trebalo subvencionirati poduzetnike u teškoćama, osim ako je to izričito dopušteno, npr. u skladu sa Smjernicama o sanaciji i restrukturiranju. Komisija je u svojim odlukama pozitivno ocijenila slučajeve u kojima NRB-ovi interveniraju neizravno putem financijskih posrednika kako bi smanjili rizike istiskivanja i diskriminacije privatnih pružatelja financijskih sredstava, pri čemu bi koristi potpore u cijelosti trebale doći do krajnjeg korisnika.

Kako bi izbjegla narušavanja tržišta Komisija je u svojoj nedavnoj praksi odlučivanja obično dopuštala tržišne politike određivanja cijena u skladu s Obavijesti o jamstvima, Komunikacijom o referentnoj stopi i u skladu s načelima ulaganja pari passu. Primjerice, u slučaju institucije British Business Bank, društvo u koje se ulaže trebalo bi tom NRB-u pokazati da nije moglo doći do financijskih sredstava na tržištu. Međutim, poslovne aktivnosti NRB-ova odvojene su od njihovih aktivnosti promicanja razvoja kako bi se izbjeglo unakrsno subvencioniranje.

U nedavnim Komisijinim odlukama o odobrenju predviđa se klauzula o preispitivanju nakon četiri do sedam godina. Ta ponovna procjena tržišnih nedostataka i nadležnosti novoosnovanih NRB-ova nužna je kako bi se uzeli u obzir gospodarski razvoj i razvoj tržišta te, istovremeno, razvoj tržišnih nedostataka. Na zahtjev predmetne države članice preispitivanje se može provesti i ranije; primjerice, početan okvir djelovanja institucije UK Green Investment bank proširen je kako bi se omogućila ulaganja u nove sektore u odnosu na početno odobrenu nadležnost te dodatno financiranje. Slično tomu, odluka o portugalskoj razvojnoj financijskoj instituciji pokazuje da portugalska vlada namjerava proširiti nadležnost te institucije na poslove posrednog kreditiranja koje financiraju multilateralne financijske institucije i drugi NRB-ovi.

U svojoj odluci o instituciji British Business Bank Komisija je također pojasnila da se sâmo regrupiranje postojećih subjekata i/ili tekućih poslova, bez osiguravanja dodatnog kapitala ili javnih sredstava za nastali subjekt, smatra unutarnjim administrativnim preustrojem države članice te da stoga ne podliježe obvezi obavješćivanja.

Države članice koje namjeravaju osnovati novi NRB pozivaju se da u ranoj fazi svojih planova stupe u kontakt s Komisijom kako bi se olakšalo usklađivanje s pravilima o državnim potporama u pogledu klauzule o mirovanju iz članka 108. UFEU-a.

2.4. Statistički tretman poslova NRB-ova u području kreditiranja i zaduživanja unutar ili izvan opće države u okviru Pakta o stabilnosti i rastu

Poslovi NRB-ova u području kreditiranja i zaduživanja koji su usklađeni s vodećim načelima utvrđenima u prethodnim odjeljcima 2.1. do 2.3. uglavnom se obračunavaju izvan statistika sektora opće države jer države ne utječu na donošenje odluka o kreditiranju te su članovi upravljačkih tijela NRB-ova neovisni od države. U tim uvjetima poslovi NRB-ova koji ispunjuju te zahtjeve stoga su izvan područja primjene EU-ova Pakta o stabilnosti i rastu.